
	Општинска изборна комисија Шипово обавјештава грађане општине Шипово да ће у петак 11. септембра у времену од 9:00 до 15:00 часова бити одржани тестни избори.
	
	На имагинарном бирачком мјесту, које ће бити организовано у Дому културе Шипово, биће омогућено тестно гласање за све грађане који имају право гласа на подручју општине Шипово.

	Прије приступања тестном гласању, тестни бирач дужан је потписати изјаву којом потврђује да је упознат са сврхом тестирања и даје сагласност за обраду његових личних података за потребе провођења тестних избора, у складу са прописима којима се уређује заштита личних података.

	Циљ тестних избора је да се кроз свеобухватну симулацију изборног процеса провјери функционисање изборних технологија у интеракцији са изборним процедурама, учесницима у изборном процесу и другим релевантним системима, уз истовремену провјеру испуњености техничких услова за њихову примјену у изборном процесу.
	
	Позивамо бираче са подручју општине Шипово да се одазову у што већем броју како би се упознали са новим изборним технологијама и спремно дочекали дан избора.	

